b'\n_START_ARTICLE_\nIdioot (Dostojevski)\n_START_PARAGRAPH_\n"Idioot" (\xd0\x98\xd0\xb4\xd0\xb8\xd0\xbe\xd1\x82) on Fjodor Dostojevski romaan, mis esimest korda avaldati jaanuarist 1868 jaanuarini 1869 ajakirjas Russki Vestnik.\n_START_SECTION_\nEsimene osa\n_START_PARAGRAPH_\n26-aastane v\xc3\xbcrst Lev Nikolajevit\xc5\xa1 M\xc3\xb5\xc5\xa1kin naaseb sanatooriumist \xc5\xa0veitsist, kus ta on epilepsiat ravides veetnud mitu aastat. V\xc3\xbcrst ei ole vaimuhaigusest l\xc3\xb5plikult paranenud, kuid astub lugeja ette siira ja s\xc3\xbc\xc3\xbctu inimesena, kes k\xc3\xbcll v\xc3\xa4ga h\xc3\xa4sti m\xc3\xb5istab inimsuhteid. Ta s\xc3\xb5idab Venemaale oma ainsate sugulaste Jepant\xc5\xa1inite juurde. Rongis tutvub ta noore kaupmehe Parfjon Rogo\xc5\xbeiniga ja eruametnik Lebedeviga, kellele ta jutustab avameelselt kogu oma loo. Vastuseks ta saab teada \xc3\xbcksikasju Rogo\xc5\xbeini elust: ta on armunud rikka aadliku Afanassi Ivanovit\xc5\xa1 Totski \xc3\xbclalpeetavasse Nastasja Filippovnasse. Jepant\xc5\xa1inite juures selgub, et Nastasja Filippovnat teatakse ka nende pool. On kavas panna ta mehele kindral Jepant\xc5\xa1ini prote\xc5\xbeeele Gavrila Ardalionovit\xc5\xa1 Ivolginile, auahnele, kuid keskp\xc3\xa4rasele inimesele. V\xc3\xbcrst M\xc3\xb5\xc5\xa1kin tutvub k\xc3\xb5igi p\xc3\xb5hitegelastega juba romaani esimeses osas. Need on Jepant\xc5\xa1inite t\xc3\xbctred Aleksandra, Adelaida ja Aglaja, kellele ta j\xc3\xa4tab soodsa mulje, j\xc3\xa4\xc3\xa4des nende pisut pilkliku t\xc3\xa4helepanu objektiks; kindraliproua Lizaveta Prokofjevna Jepant\xc5\xa1ina, kes pidevalt muretseb sellep\xc3\xa4rast, et tema abikaasa k\xc3\xa4ib l\xc3\xa4bi Nastasja Filippovnaga, kellel on langenud naise reputatsioon; Ganja (Gavrila) Ivolgin, kes kannatab v\xc3\xa4ga eesseisva Nastasja Filippovna abikaasa rolli p\xc3\xa4rast, kuigi ta on raha eest k\xc3\xb5igeks valmis, ega s\xc3\xb6anda arendada oma seni veel v\xc3\xa4ga n\xc3\xb5rku suhteid Aglajaga. V\xc3\xbcrst M\xc3\xb5\xc5\xa1kin jutustab k\xc3\xbcllaltki lihtsameelselt kindraliprouale ja \xc3\xb5dedele Jepant\xc5\xa1initele sellest, mida Rogo\xc5\xbeinilt Nastasja Filippovna kohta teada sai, ja vapustab kuulajaid jutustusega oma surmam\xc3\xb5istetud ja viimasel hetkel armu saanud tuttava tunnetest. Kindral Jepant\xc5\xa1in teeb v\xc3\xbcrstile, kellel pole kuskil peatuda, ettepaneku \xc3\xbc\xc3\xbcrida tuba Ivolgini majas. Seal tutvub v\xc3\xbcrst Ganja perekonnaga ning kohtab ka esimest korda Nastasja Filippovnat, kes ootamatult sellesse majja saabub. P\xc3\xa4rast inetut stseeni Ganja alkohoolikust isa erukindral Ardalion Aleksandrovit\xc5\xa1 Ivolginiga, keda poeg v\xc3\xa4ga h\xc3\xa4beneb, saabub Ivolginide majja Nastasja Filippovna j\xc3\xa4rel ka Rogo\xc5\xbein. Ta tuleb k\xc3\xa4rarikka seltskonnaga, mis on tema \xc3\xbcmber kogunenud t\xc3\xa4iesti juhuslikult, nagu iga inimese \xc3\xbcmber, kes rahaga pillavalt \xc3\xbcmber k\xc3\xa4ib. Skandaalse arveteklaarimise l\xc3\xb5pus vannub Rogo\xc5\xbein Nastasja Filippovnale, et pakub talle \xc3\xb5htul sada tuhat rubla sularahas._NEWLINE_Sel \xc3\xb5htul tahab M\xc3\xb5\xc5\xa1kin, kes aimab halba, v\xc3\xa4ga p\xc3\xa4\xc3\xa4seda Nastasja Filippovna majja ning loodab alguses vanema Ivolgini peale, kes lubab M\xc3\xb5\xc5\xa1kini sinna viia, kuid tegelikult ei teagi, kus ta elab. Meeleheitel v\xc3\xbcrst ei tea, mida teha, kuid ootamatult aitab teda Ganja Ivolgini noorem vend Kolja, kes n\xc3\xa4itab talle teed Nastasja Filippovna majja. Sel \xc3\xb5htul on Nastasja Filippovna nimep\xc3\xa4ev, kutsutud k\xc3\xbclalisi on v\xc3\xa4he. On ette n\xc3\xa4ha, et t\xc3\xa4na otsustatakse k\xc3\xb5ik ja Nastasja Filippovna annab n\xc3\xb5usoleku Ganja Ivolginile mehele minna. V\xc3\xbcrsti ootamatu ilmumine h\xc3\xa4mmastab k\xc3\xb5iki. \xc3\x9cks k\xc3\xbclalistest, Ferd\xc3\xb5\xc5\xa1t\xc5\xa1enko, v\xc3\xa4ikese lurjuse t\xc3\xbc\xc3\xbcp, teeb ettepaneku meelelahutuseks m\xc3\xa4ngida kummalist m\xc3\xa4ngu: iga\xc3\xbcks jutustab oma k\xc3\xb5ige alatuma teo. J\xc3\xa4rgnevad Ferd\xc3\xb5\xc5\xa1t\xc5\xa1enko ja Totski jutustused. Niisuguse jutustuse vormis keeldub Nastasja Filippovna mehele minemast. J\xc3\xa4rsku ilmub koos seltskonnaga Rogo\xc5\xbein, tuues lubatud sada tuhat. Ta pakub Nastasja Filippovnale raha n\xc3\xb5usoleku eest saada "tema omaks"._NEWLINE_V\xc3\xbcrst h\xc3\xa4mmastab k\xc3\xb5iki, tehes Nastasja Filippovnale t\xc3\xb5sise ettepaneku temaga abielluda. Meeleheitel Nastasja Filippovna m\xc3\xa4ngib selle ettepanekuga ja \xc3\xa4\xc3\xa4repealt n\xc3\xb5ustub. Samas selgub, et v\xc3\xbcrst saab suure p\xc3\xa4randuse. Nastasja Filippovna teeb Ganja Ivolginile ettepaneku v\xc3\xb5tta sada tuhat ning viskab raha kaminatulle. "Aga ainult ilma kinnasteta, paljaste k\xc3\xa4tega. T\xc3\xb5mbad v\xc3\xa4lja, saad endale, k\xc3\xb5ik sada tuhat saad endale! Ja mina imetlen sinu hinge, kuidas sa minu raha j\xc3\xa4rele tulle ronid."_NEWLINE_Lebedev, Ferd\xc3\xb5\xc5\xa1t\xc5\xa1enko ja nendesarnased anuvad Nastasja Filippovnat lubada neil see rahapakk tulest v\xc3\xa4lja v\xc3\xb5tta, kuid Nastasja Filippovna ei anna j\xc3\xa4rele ning tahab, et seda teeks Ivolgin. Ivolgin hoiab end tagasi ega visku raha j\xc3\xa4rele. Ta kaotab teadvuse. Nastasja Filippovna v\xc3\xb5tab n\xc3\xa4pitsatega peaaegu kogu raha v\xc3\xa4lja, paneb selle Ivolgini ette ja s\xc3\xb5idab koos Rogo\xc5\xbeiniga \xc3\xa4ra. Sellega l\xc3\xb5peb romaani esimene osa.\n_START_SECTION_\nTeine osa\n_START_PARAGRAPH_\nTeises osas ilmub v\xc3\xbcrst meie ette poole aasta p\xc3\xa4rast, ja n\xc3\xbc\xc3\xbcd ta ei tundu t\xc3\xa4iesti naiivse inimesena, kuigi ta s\xc3\xa4ilitab suhtlemise lihtsuse. Vahepeal elas ta Moskvas. Ta on j\xc3\xb5udnud k\xc3\xa4tte saada oma p\xc3\xa4randuse, mis kuulujuttude j\xc3\xa4rgi on vaata et kolossaalne. Kuulduste j\xc3\xa4rgi on teada ka, et Moskvas on v\xc3\xbcrst hakanud Nastasja Filippovnaga tihedalt suhtlema, kuid too on ta varsti maha j\xc3\xa4tnud. Sel ajal on Kolja Ivolgin, kes on \xc3\xb5dede Jepant\xc5\xa1inatega ja isegi kindraliproua endaga s\xc3\xb5brunenud, andnud Aglajale edasi kirjakese v\xc3\xbcrstilt, milles ta segaste v\xc3\xa4ljenditega palub Aglajal teda meenutada._NEWLINE_Saabumas on kevad, ja Jepant\xc5\xa1inid s\xc3\xb5idavad suvilasse Pavlovskisse. Varsti p\xc3\xa4rast seda s\xc3\xb5idab M\xc3\xb5\xc5\xa1kin Peterburi ning k\xc3\xbclastab Lebedevi, kellelt ta muu hulgas saab teada Pavlovski kohta, ning \xc3\xbc\xc3\xbcrib suvila samas kohas. Seej\xc3\xa4rel s\xc3\xb5idab v\xc3\xbcrst k\xc3\xbclla Rogo\xc5\xbeinile, kellega tal on raske jutuajamine, mis l\xc3\xb5peb vennastumise ja ristide vahetamisega. Saab ilmseks, et Rogo\xc5\xbein on valmis juba tapma kas v\xc3\xbcrsti v\xc3\xb5i Nastasja Filippovnat; ta on sellele m\xc3\xb5eldes juba noa ostnud. Rogo\xc5\xbeini juures m\xc3\xa4rkab M\xc3\xb5\xc5\xa1kin ka Hans Holbein noorema maali "Kristus hauas", mis on romaani \xc3\xbcks t\xc3\xa4htsamaid kunstilisi kujundeid, mida sageli mainitakse ka hiljem._NEWLINE_Rogo\xc5\xbeini juurest tagasi tulles tunneb v\xc3\xbcrst, et l\xc3\xa4heneb epilepsiahoog, tema teadvus \xc3\xa4hmastub. Ta m\xc3\xa4rkab, et teda j\xc3\xa4lgivad "silmad", ja see on n\xc3\xa4htavasti Rogo\xc5\xbein. Rogo\xc5\xbeini j\xc3\xa4lgivate "silmade" kujundist saab \xc3\xbcks jutustuse juhtmotiive. Kui M\xc3\xb5\xc5\xa1kin j\xc3\xb5uab hotellini, kus ta peatub, p\xc3\xb5rkab ta kokku Rogo\xc5\xbeiniga, kes just nagu hakkab juba teda noaga l\xc3\xb6\xc3\xb6ma, kuid sel hetkel tabab v\xc3\xbcrsti epilepsiahoog ja see peatab kuriteo._NEWLINE_M\xc3\xb5\xc5\xa1kin kolib Pavlovskisse. Kui kindraliproua Jepant\xc5\xa1ina saab kuulda, et ta on haige, k\xc3\xbclastab ta teda kohe koos t\xc3\xbctardega ja Adelaida peigmehe v\xc3\xbcrst \xc5\xa0t\xc5\xa1-ga. Majas ja j\xc3\xa4rgneva t\xc3\xa4htsa stseeni juures viibivad ka Lebedev ja Ivolginid. Hiljem \xc3\xbchinevad nendega hiljem saabunud kindral Jepant\xc5\xa1in ja Aglaja eeldatav peigmees Jevgeni Pavlovit\xc5\xa1 Radomski. Sel ajal meenutab Kolja mingit nalja "vaese r\xc3\xbc\xc3\xbctli" kohta, ka arusaamatuses Lizaveta Prokofjevna sunnib Aglajat lugema ette Aleksandr Pu\xc5\xa1kini tuntud luuletuse, mida too teebki v\xc3\xa4ga ilmekalt, asendades muu hulgas luuletuses r\xc3\xbc\xc3\xbctli poolt kirjutatud initsiaalid Nastasja Filippovna initsiaalidega._NEWLINE_Edasi leiab aset suur skandaal. Arvuka r\xc3\xbchmana sisenevad v\xc3\xbcrsti k\xc3\xbclalised, sealhulgas Pavli\xc5\xa1t\xc5\xa1evi valepoeg Antip Burdovski, kes kuulutab oma moraalset \xc3\xb5igust mingile osale v\xc3\xbcrsti varandusest, sest tema "isa" kulutas omal ajal suure summa v\xc3\xbcrsti ravimisele. Koos temaga saabunute seas on Ippolit, kes hiljem veel satub t\xc3\xa4helepanu keskmesse. Loetakse valjusti ette ajalehes avaldatud pamflett v\xc3\xbcrst M\xc3\xb5\xc5\xa1kini kohta, kus M\xc3\xb5\xc5\xa1kinit kujutatakse s\xc3\xbcnnip\xc3\xa4rase idioodina, kes on v\xc3\xb5tnud "Pavli\xc5\xa1t\xc5\xa1evi pojalt" igasuguse lootuse \xc3\xb5nnelikule tulevikule, soovimata oma "miljonilist" p\xc3\xa4randust temaga s\xc3\xbcdametunnistuse kohaselt jagada. Ganja Ivolgin, kelle muide M\xc3\xb5\xc5\xa1kin on selleks palganud, t\xc3\xb5estab veenvalt, et Burdovski ei ole \xc3\xbcldse Pavli\xc5\xa1t\xc5\xa1evi poeg, nagu ta ise s\xc3\xb5prade \xc3\xa4ssitusel ausalt arvab._NEWLINE_M\xc3\xb5\xc5\xa1kin n\xc3\xa4itab end kogu selles stseenis vapustavalt hea ja pehme inimesena, millele Jepant\xc5\xa1inid annavad osalt sarkastilise hinnangu. Stseeni l\xc3\xb5pus langeb kogu t\xc3\xa4helepanu tiisikusehaigele Ippolitile, kelle k\xc3\xb5igile kohalviibijatele suunatud k\xc3\xb5ne on t\xc3\xa4is ootamatuid moraaliparadokse._NEWLINE_Samal \xc3\xb5htul kohtavad M\xc3\xb5\xc5\xa1kini juurest lahkuvad Jepant\xc5\xa1inid ja Jevgeni Pavlovit\xc5\xa1 Radomski t\xc3\xb5llas m\xc3\xb6\xc3\xb6da s\xc3\xb5itvat Nastasja Filippovnat, kes s\xc3\xb5idu pealt h\xc3\xbc\xc3\xbcab Radomskile mingite vekslite kohta, kompromiteerides teda Jepant\xc5\xa1inite ja tulevase pruudi ees._NEWLINE_\xc3\x9clej\xc3\xa4rgmisel p\xc3\xa4eval k\xc3\xbclastab kindraliproua Jepant\xc5\xa1ina ootamatult v\xc3\xbcrsti, kuigi on tema peale kogu selle aja pahane olnud. Nende vestluse k\xc3\xa4igus selgub, et Aglaja on Ganja Ivolgini ja tema Jepant\xc5\xa1inite l\xc3\xa4bi k\xc3\xa4iva \xc3\xb5e vahendusel hakanud suhtlema Nastasja Filippovnaga. V\xc3\xbcrst lobiseb v\xc3\xa4lja, et on saanud Aglajalt kirja, milles palub teda edaspidi tema silma alla mitte ilmuda. Imestav Lizaveta Prokofjevna, kes saab aru, et siin on asi Aglaja tunnetes v\xc3\xbcrsti vastu, k\xc3\xa4sib tal kohe "kiuste" Aglajale k\xc3\xbclla minna. Sellega l\xc3\xb5peb romaani teine osa.\n_START_SECTION_\nKolmas osa\n_START_PARAGRAPH_\nKolmanda osa alguses on kirjeldatud Lizaveta Prokofjevna Jepant\xc5\xa1ina \xc3\xa4revust. Ta kaebab endamisi v\xc3\xbcrsti peale, et tema s\xc3\xbc\xc3\xbcl on nende elus k\xc3\xb5ik "tagurpidi l\xc3\xa4inud!" Ta saab teada, et tema t\xc3\xbctar Aglaja on Nastasja Filippovnaga kirjavahetusse astunud._NEWLINE_Kohtumisel Jepant\xc5\xa1inite juures r\xc3\xa4\xc3\xa4gib v\xc3\xbcrst endast, oma haigusest, sellest, et "minu \xc3\xbcle ei saa mitte naerda". Aglaja sekkub: "siin ei v\xc3\xa4\xc3\xa4ri miski, mitte miski, teie s\xc3\xb5rmeotsagi, teie m\xc3\xb5istust, teie s\xc3\xbcdant! Te olete k\xc3\xb5igist ausam, k\xc3\xb5igist \xc3\xb5ilsam, k\xc3\xb5igist parem, k\xc3\xb5igist targem!" K\xc3\xb5ik on vapustatud. Aglaja j\xc3\xa4tkab: "Ma ei abiellu teiega mitte mingi hinna eest! Teadke, et mitte mingi hinna eest! Teadke seda!"_NEWLINE_V\xc3\xbcrst \xc3\xb5igustab ennast, et pole selle peale m\xc3\xb5telnudki: "Ma pole kunagi tahtnud, ja mul ei ole kunagi m\xc3\xb5ttes olnud, saate ise n\xc3\xa4ha; olge kindlad!" \xc3\xbctleb ta. Vastuseks hakkab Aglaja ohjeldamatult naerma. L\xc3\xb5puks naeravad k\xc3\xb5ik._NEWLINE_Hiljem kohtavad M\xc3\xb5\xc5\xa1kin, Jevgeni Pavlovit\xc5\xa1 ja Jepant\xc5\xa1inite perekond raudteejaamas Nastasja Filippovnat, kes teatab valjusti ja v\xc3\xa4ljakutsuvalt Jevgeni Pavlovit\xc5\xa1ile, et tolle onu Kapiton Alekseit\xc5\xa1 Radomski on end riigi raha raiskamise p\xc3\xa4rast maha lasknud. Juures viibiv porut\xc5\xa1ik Molovtsov, kes on Jevgeni Pavlovit\xc5\xa1i suur s\xc3\xb5ber, s\xc3\xb5imab Nastasja Filippovnat valjusti. Too l\xc3\xb6\xc3\xb6b teda kepiga n\xc3\xa4kku. Ohvitser viskub Nastasja Filippovna peale, kuid M\xc3\xb5\xc5\xa1kin sekkub. Kohale j\xc3\xb5udnud Rogo\xc5\xbein viib Nastasja Filippovna \xc3\xa4ra._NEWLINE_Aglaja kirjutab M\xc3\xb5\xc5\xa1kinile kirjakese, milles ta m\xc3\xa4\xc3\xa4rab kokkusaamise pargipingil. M\xc3\xb5\xc5\xa1kin on erutatud. Ta ei suuda uskuda, et teda v\xc3\xb5idakse armastama hakata. "V\xc3\xb5imalust, et teda, "niisugust inimest nagu tema", armastataks, peaks ta koletuks asjaks."_NEWLINE_V\xc3\xbcrst M\xc3\xb5\xc5\xa1kinil on s\xc3\xbcnnip\xc3\xa4ev. Sellel lausub ta oma kuulsa fraasi "Ilu p\xc3\xa4\xc3\xa4stab maailma", mille peale Ippolit Terentjev kuulutab talle, et teab, miks v\xc3\xbcrstil on niisugused m\xc3\xb5tted: ta on armunud. Seej\xc3\xa4rel s\xc3\xb6andab Terentjev lugeda "Minu tarviliku selgituse" epigraafiga "Apr\xc3\xa8s moi le d\xc3\xa9luge"._NEWLINE_Edasi toimub kokkusaamine Aglajaga rohelisel pargipingil hommikul._NEWLINE_Lebedev tunnistab, et temalt varastati 400 rubla._NEWLINE_V\xc3\xbcrst M\xc3\xb5\xc5\xa1kin loeb Nastasja Filippovna kirju Aglajale. Kirjad l\xc3\xa4bi lugenud, l\xc3\xa4heb M\xc3\xb5\xc5\xa1kin kesk\xc3\xb6\xc3\xb6l Jepant\xc5\xa1inite juurde, arvates, et kell pole veel k\xc3\xbcmmegi. Aleksandra teatab talle, et k\xc3\xb5ik juba magavad. Minnes koju suvilasse (Lebedevi juurde), kohtab v\xc3\xbcrst Nastasja Filippovnat, kes \xc3\xbctleb, et nad kohtuvad viimast korda.\n_START_SECTION_\nNeljas osa\n_START_PARAGRAPH_\nSelle osa alguses kirjutab Dostojevski tavalistest inimestest. N\xc3\xa4iteks on Ganja. Ivolginide juures on n\xc3\xbc\xc3\xbcd teada uudis, et Aglaja abiellub v\xc3\xbcrstiga, ja sellep\xc3\xa4rast tuleb Jepant\xc5\xa1inite juurde \xc3\xb5htul hea seltskond, et v\xc3\xbcrstiga tutvuda. Ganja ja Varja vestlevad raha vargusest, mille s\xc3\xbc\xc3\xbcdlaseks osutus nende isa. Aglaja kohta \xc3\xbctleb Varja, et ta "p\xc3\xb6\xc3\xb6rdub \xc3\xa4ra k\xc3\xb5ige esmaj\xc3\xa4rgulisemast peigmehest, ja kooleks heameelega mingi \xc3\xbcli\xc3\xb5pilase juurde p\xc3\xb6\xc3\xb6ningule n\xc3\xa4lga surema"._NEWLINE_Ganja vaidleb p\xc3\xa4rast oma isa kindral Ivolginiga, kuni too karjub "needus sellele majale" ja l\xc3\xa4heb \xc3\xa4ra. J\xc3\xa4tkuvad vaidlused, kuid n\xc3\xbc\xc3\xbcd Ippolitiga, kes oma surma oodates on m\xc3\xb5\xc3\xb5dutunde t\xc3\xa4iasti kaotanud. Teda nimetatakse "tagar\xc3\xa4\xc3\xa4kijaks ja poisikeseks". P\xc3\xa4rast seda saavad Ganja ja Varvara Ardalionovna kirja Aglajalt, milles too palub neid m\xc3\xb5lemat tulla Varjale tuttava rohelise pingi juurde. Vennale ja \xc3\xb5ele on see samm arusaamatu, see on ju juba p\xc3\xa4rast v\xc3\xbcrstiga kihlumist._NEWLINE_P\xc3\xa4rast tulist arveteklaarimist Lebedevi ja kindrali vahel k\xc3\xbclastab kindral Ivolgin j\xc3\xa4rgmisel hommikul v\xc3\xbcrsti ning kuulutab talle, et ta soovib "ennast austada". Kui Ivolgin \xc3\xa4ra l\xc3\xa4heb, l\xc3\xa4heb Lebedev v\xc3\xbcrsti tuppa ning \xc3\xbctleb, et keegi pole tema raha varastanud, mis paistab muidugi \xc3\xbcsna kahtlane. Kuigi asi on lahendatud, j\xc3\xa4\xc3\xa4b see v\xc3\xbcrsti vaevama._NEWLINE_J\xc3\xa4rgmine stseen on j\xc3\xa4lle v\xc3\xbcrsti kohtumine kindraliga. Viimane jutustab, et Napoleon I aegadel Moskvas oli ta suure juhi kammerpaa\xc5\xbe. Kogu jutustus on m\xc3\xb5istagi v\xc3\xa4ga kahtlane. Ta l\xc3\xa4heb v\xc3\xbcrsti juurest koos Koljaga \xc3\xa4ra, r\xc3\xa4\xc3\xa4gib temaga perekonnast ja endast ja loeb palju tsitaate vene kirjandusest. Seej\xc3\xa4rel tabab teda apopleksia._NEWLINE_Seej\xc3\xa4rel m\xc3\xb5tiskleb Dostojevski kogu elulisest olukorrast Pavlovskis. Aglaja kingib v\xc3\xbcrstile siili "oma s\xc3\xbcgavaima austuse m\xc3\xa4rgiks". See v\xc3\xa4ljend esineb muide ka vestluses "vaesest r\xc3\xbc\xc3\xbctlist". Kui v\xc3\xbcrst on Jepant\xc5\xa1inite juures, tahab Aglaja kohe teada tema arvamust siili kohta, mis teeb v\xc3\xbcrsti pisut kohmetuks. Vastus ei rahulda Aglajat ning Aglaja k\xc3\xbcsib temalt heast peast: "Kas te kosite mind v\xc3\xb5i ei?" ja "Kas te palute minu k\xc3\xa4tt v\xc3\xb5i ei?" V\xc3\xbcrst veenab, et palub ja et ta armastab teda v\xc3\xa4ga. Aglaja esitab talle veel k\xc3\xbcsimuse tema rahalise olukorra kohta, mis teistele tunduv t\xc3\xa4iesti kohatu. P\xc3\xa4rast ta lagistab naerda ja jookseb \xc3\xa4ra, \xc3\xb5ed ja vanemad jooksevad talle j\xc3\xa4rele. Oma toas ta nutab, lepib omastega \xc3\xa4ra ja \xc3\xbctleb, et ta v\xc3\xbcrsti \xc3\xbcldse ei armasta ja et ta "sureb naeru k\xc3\xa4tte", kui v\xc3\xbcrsti j\xc3\xa4lle n\xc3\xa4eb._NEWLINE_Aglaja palub temalt vabandust ning teeb ta nii \xc3\xb5nnelikuks, et ta isegi ei kuule Aglaja s\xc3\xb5nu: "Andke andeks, et ma n\xc3\xb5udsin m\xc3\xb5ttetust, millel ei saa muidugi olla v\xc3\xa4himaidki tagaj\xc3\xa4rgi..." V\xc3\xbcrst oli \xc3\xb5htu l\xc3\xa4bi l\xc3\xb5bus ning r\xc3\xa4\xc3\xa4kis palju ja elavalt, kuigi tal oli kavatsus liiga palju mitte r\xc3\xa4\xc3\xa4kida, sest nagu ta oli eelmisel p\xc3\xa4eval v\xc3\xbcrst \xc5\xa0t\xc5\xa1-le \xc3\xb6elnud, "tal tuleb end tagasi hoida ja vaikida, sest tal pole \xc3\xb5igust m\xc3\xb5tet alandada, seda ise esitades."_NEWLINE_P\xc3\xa4rast pargis kohtab v\xc3\xbcrst Ippoliti, kes, nagu tavaliselt, irvitab v\xc3\xbcrsti \xc3\xbcle m\xc3\xbcrgisel ja pilklikul toonil ning nimetab teda naiivseks lapseks._NEWLINE_Valmistudes \xc3\xb5htuseks koosviibimiseks, "suurilma ringkonnaks", hoiatab Aglaja v\xc3\xbcrsti mingi ebaadekvaatse tembu eest, ja v\xc3\xbcrst m\xc3\xa4rkab, et k\xc3\xb5ik Jepant\xc5\xa1inid kardavad tema p\xc3\xa4rast, kuigi Aglaja ise tahab v\xc3\xa4ga seda varjata, ja arvavad, et ta seltskonnas v\xc3\xb5ib-olla kukub l\xc3\xa4bi. V\xc3\xbcrst teeb j\xc3\xa4relduse, et on parem, kui ta ei l\xc3\xa4he. Aga ta muudab kohe meelt, kui Aglaja annab m\xc3\xb5ista, et k\xc3\xb5ik on korraldatud spetsiaalselt tema p\xc3\xa4rast. Peale selle ei luba Aglaja tal mitte millestki r\xc3\xa4\xc3\xa4kida, nagu n\xc3\xa4iteks sellest, et "ilu p\xc3\xa4\xc3\xa4stab maailma". Selle peale vastab v\xc3\xbcrst, et n\xc3\xbc\xc3\xbcd ta l\xc3\xb5hub kindlasti vaasi \xc3\xa4ra. \xc3\x96\xc3\xb6sel ta fantaseerib ja kujutab ette, kuidas tal just niisuguses seltskonnas tuleb epilepsiahoog peale._NEWLINE_Ilmub Lebedev ja tunnistab joobnust peast \xc3\xbcles, et ta on viimasel ajal Lizaveta Prokofjevnale Aglaja Ivanovna kirjade sisust ette kandnud. Aga n\xc3\xbc\xc3\xbcd ta vannutab v\xc3\xbcrsti, et on j\xc3\xa4lle "t\xc3\xa4iesti teie"._NEWLINE_\xc3\x95htu k\xc3\xb5rgemas seltskonnas algab meeldivate jutuajamistega ja midagi halba pole ette n\xc3\xa4ha. Aga j\xc3\xa4rsku l\xc3\xa4heb v\xc3\xbcrst liiha p\xc3\xb5lema ja hakkab r\xc3\xa4\xc3\xa4kima. V\xc3\xbcrsti ps\xc3\xbc\xc3\xbchilist seisundit iseloomustab k\xc3\xb5ige paremini Adelaida \xc3\xbctlus j\xc3\xa4rgmisel hommikul: "Tal j\xc3\xa4i kaunist s\xc3\xbcdamest hing kinni." V\xc3\xbcrst liialdab k\xc3\xb5iges, s\xc3\xb5imab kstoliiklust mittekristlikuks usuks, \xc3\xa4gstub \xc3\xbcha rohkem, ja l\xc3\xb5puks l\xc3\xb5hub vaasi, nagu ta ise oli ennustanud. See seik h\xc3\xa4mmastab teda k\xc3\xb5ige rohkem, ja p\xc3\xa4rast seda, kui k\xc3\xb5ik talle selle juhtumi andestavad, tunneb ta end suurep\xc3\xa4rasekt ja j\xc3\xa4tkab elavalt juttu. Endale m\xc3\xa4rkamatult t\xc3\xb5useb ta k\xc3\xb5neldes p\xc3\xbcsti, ja \xc3\xa4kki tuleb talle epilepsiahoog peale, nagu ta oli ennustanud._NEWLINE_Kui "vanaeit Belokonskaja" (nagu Lizaveta Prokofjevna teda kutsub) l\xc3\xa4heb \xc3\xa4ra, \xc3\xbctleb ta v\xc3\xbcrsti kohta: "Mis seal ikka, on nii hea kui ka halb, aga kui tahad minu arvamust teada, siis rohkem halb. N\xc3\xa4ed ise, missugune inimene, haige inimene!" Aglaja kuulutab p\xc3\xa4rast, et pole teda kunagi oma peigmeheks pidanud._NEWLINE_Jepant\xc5\xa1inid k\xc3\xbcsivad p\xc3\xa4rast ikkagi v\xc3\xbcrsti tervise j\xc3\xa4rele. Vera Lebedeva kaudu annab Aglaja v\xc3\xbcrstile k\xc3\xa4su majast mitte v\xc3\xa4lja minna; p\xc3\xb5hjus on v\xc3\xbcrstile muidugi arusaamatu. V\xc3\xbcrsti juurde tuleb ka Ippolit ning kuulutab talle, et t\xc3\xa4na ta r\xc3\xa4\xc3\xa4kis Aglajaga, et leppida kokku kokkusaaises Nastasja Filippovnaga, mis peab toimuma samal p\xc3\xa4eval Darja Aleksejevna juures. V\xc3\xbcrst taipab, et Aglaja tahtis, et ta j\xc3\xa4\xc3\xa4ks koju, et ta saaks talle j\xc3\xa4rele tulla. Nii saavadki romaani peategelased omavahel kokku._NEWLINE_Aglaja avaldab Nastasja Filippovnale oma arvamuse, et too on enesearmastaja "hullumeelsuseni, millest annavad tunnistust ka teie kirjad mulle." Seda enam, et ta armus v\xc3\xbcrstisse tema \xc3\xb5ilsa lihtsameelsuse ja piiritu kergeusklikkuse p\xc3\xa4rast. K\xc3\xbcsides Nastasja Filippovnalt, mis \xc3\xb5igusega ta sekkub v\xc3\xbcrsti tunnetesse tema vastu, ning teatades \xc3\xbchtelugu nii Nastasja Filippovnale kui ka v\xc3\xbcrstile endale, et armastab v\xc3\xbcrsti, ning saanud mitterahuldava vastuse, et "ei talle ega teile", vastab ta raevukalt, et tahtis teha suure v\xc3\xa4giteo, keelitades teda "talle mehele minema", eesm\xc3\xa4rgiga oma enesearmastust vaigistada. Aga Nastasja Filippovna vaidleb vastu, et ta ainult sellep\xc3\xa4rast tuligi sellesse majja, et ta kartis Aglajat ja tahtis selgusele j\xc3\xb5uda, keda v\xc3\xbcrst rohkem armastab. Pannes talle ette v\xc3\xbcrsti v\xc3\xb5tta, n\xc3\xb5uab ta, et ta kohe lahkuks. Ja j\xc3\xa4rsku k\xc3\xa4sib Nastasja Filippovna nagu hullumeelne v\xc3\xbcrstil otsustada, kellega ta l\xc3\xa4heb. V\xc3\xbcrst ei saa midagi aru ja p\xc3\xb6\xc3\xb6rdub Aglaja poole, osutades Nastasja Filippovnale: "Kas see on siis v\xc3\xb5imalik! Ta on ju... nii \xc3\xb5nnetu!" P\xc3\xa4rast seda ei kannaya Aglaja enam v\xc3\xa4lja ja jookseb \xc3\xa4ra, v\xc3\xbcrst tema j\xc3\xa4rel, kuid l\xc3\xa4vel haarab Nastasja Filippovna temast k\xc3\xa4tega kinni ja minestab. V\xc3\xbcrst j\xc3\xa4\xc3\xa4b tema juurde \xe2\x80\x93 see on saatuslik otsus._NEWLINE_Algavad ettevalmistused v\xc3\xbcrsti ja Nastasja Filippovna pulmadeks. Jepant\xc5\xa1inid s\xc3\xb5idavad Pavlovskist \xc3\xa4ra, ja saabub arst, et vaadata l\xc3\xa4bi Ippolit ja ka v\xc3\xbcrst. Jevgeni Pavlovit\xc5\xa1 k\xc3\xbclastab v\xc3\xbcrsti kavatsusega "anal\xc3\xbc\xc3\xbcsida" k\xc3\xb5ike juhtunut ja v\xc3\xbcrsti motiive. Tuleb v\xc3\xa4lja peen ja suurep\xc3\xa4rane anal\xc3\xbc\xc3\xbcs: ta veenab v\xc3\xbcrsti selles, et oli s\xc3\xbcndsusetu \xc3\xa4ra \xc3\xb6elda Aglajale, kes k\xc3\xa4itus palju \xc3\xb5ilsamalt ja s\xc3\xbcndsamalt, olgugi et Nastasja Filippovna t\xc3\xb5esti v\xc3\xa4\xc3\xa4ris kaastunnet, ent siin oli kaasatundmist liiga palju, sest Aglaja vajas ju tuge. V\xc3\xbcrst on n\xc3\xbc\xc3\xbcd t\xc3\xa4iesti veendunud, et ta on s\xc3\xbc\xc3\xbcdi. Jevgeni Pavlovit\xc5\xa1 lisab veel, et v\xc3\xb5ib-olla isegi ta ei ei armastanud kedagi neist, et ta armastas ainult nagu "abstraktne vaim"._NEWLINE_Kindral Ivolgin sureb teise apopleksia k\xc3\xa4tte, ja v\xc3\xbcrst n\xc3\xa4itab oma kaastunnet. Lebedev hakkab v\xc3\xbcrsti vastu intrigeerima ja tunnistab pulmap\xc3\xa4eval selle \xc3\xbcles. Ippolit laseb sel ajal sageli v\xc3\xbcrsti kutsuda, mis pakub talle palju l\xc3\xb5bu. Ta isegi \xc3\xbctleb talle, et Rogo\xc5\xbein tapab n\xc3\xbc\xc3\xbcd Aglaja selle eest, et v\xc3\xbcrst v\xc3\xb5ttis Nastasja Filippovna temalt \xc3\xa4ra._NEWLINE_Nastasja Filippovna on aga v\xc3\xa4ga mures, kujutades ette, et Rogo\xc5\xbein peidab end aias ja tahab teda tappa. Pruudi meeleolu muutub \xc3\xbchtelugu, kord on ta \xc3\xb5nnelik, kord meeleheitel._NEWLINE_Enne laulatust, kui v\xc3\xbcrst ootab kirikus, n\xc3\xa4eb Nastasja Filippovna Rogo\xc5\xbeinit, h\xc3\xbc\xc3\xbcab: "P\xc3\xa4\xc3\xa4sta mind"! ja s\xc3\xb5idab koos temaga \xc3\xa4ra. Keller nimetab v\xc3\xbcrsti reaktsiooni sellele enneolematuks filosoofiaks: "... tema olukorras... on see t\xc3\xa4iesti loomulik."_NEWLINE_V\xc3\xbcrst lahkub Pavlovskist, v\xc3\xb5tab Peterburis hotellitoa ja hakkab Rogo\xc5\xbeinit otsima. Kui ta j\xc3\xb5uab Rogo\xc5\xbeini majja, \xc3\xbctleb teenija, et teda ei ole kodus. Kojamees seevastu vastab, et ta on k\xc3\xbcll kodus, kuulnud aga v\xc3\xbcrsti vastuv\xc3\xa4idet teenija s\xc3\xb5nade p\xc3\xb5hjal, arvab, et v\xc3\xb5ib-olla siis l\xc3\xa4ks kodunt \xc3\xa4ra. P\xc3\xa4rast aga teatab, et h\xc3\xa4rra magas ju \xc3\xb6\xc3\xb6sel kodus, kuid s\xc3\xb5itis Pavlovskisse. K\xc3\xb5ik see tundub v\xc3\xbcrstile \xc3\xbcha ebat\xc3\xb5en\xc3\xa4olisem ja kahtlasem. Teel tagasi hotelli puudutab Rogo\xc5\xbein teda rahvahulgas k\xc3\xbc\xc3\xbcnarnukist ja \xc3\xbctleb, et ta j\xc3\xa4rgneks talle tema koju. Nastasja Filippovna on tema juures kodus. Nad l\xc3\xa4hevad tasakesi \xc3\xbcles korterisse, sest kojamees ei tea, et ta on tagasi._NEWLINE_Voodil lebab Nastasja Filippovna ja magab "t\xc3\xa4iesti liikumatut und". Rogo\xc5\xbein tappis ta noaga ja kattis linaga. V\xc3\xbcrst hakkab v\xc3\xa4risema ja heidab koos Rogo\xc5\xbeiniga pikali. Nad r\xc3\xa4\xc3\xa4givad veel kaua k\xc3\xb5igest, muu hulgas sellest, kuidas Rogo\xc5\xbein kavandas k\xc3\xb5ik nii, et keegi ei saaks teada, et Nastasja Filippovna tema juures \xc3\xb6\xc3\xb6bib._NEWLINE_J\xc3\xa4rsku hakkab Rogo\xc5\xbein karjuma, unustades, et tuleb sosinal r\xc3\xa4\xc3\xa4kida, ja j\xc3\xa4\xc3\xa4b \xc3\xa4kki vait. V\xc3\xbcrst vaatab teda veel kaua ja isegi silitab teda. Kui nad leitakse, siis on Rogo\xc5\xbein t\xc3\xa4ielikus minestuses ja palavikus, v\xc3\xbcrst aga ei saa enam mitte midagi aru ega tunne kedagi \xc3\xa4ra \xe2\x80\x93 ta on "idioot" nagu tookord \xc5\xa0veitsis.\n_START_SECTION_\nEpiloog\n_START_PARAGRAPH_\nRogo\xc5\xbein kannatas \xc3\xa4ra kaks kuud peaajup\xc3\xb5letikku, ja kui paranes, siis ka kohtuprotsessi. Kohtus tunnistas Rogo\xc5\xbein k\xc3\xb5ik ausalt \xc3\xbcles, kuid ei vaielnud vastu oma advokaadile, kes \xc3\xbcritas t\xc3\xb5endada, et Rogo\xc5\xbeini kuritegu oli peaajup\xc3\xb5letiku tagaj\xc3\xa4rg, et haigus algas ammu enne kuritegu kaebealuse raske kurvastuse t\xc3\xb5ttu. Rogo\xc5\xbein m\xc3\xb5isteti kergendavaid asjaolusid arvesse v\xc3\xb5ttes 15 aastaks Siberisse sunnit\xc3\xb6\xc3\xb6le._NEWLINE_Ippolit heitis hirmsas erutuses hinge kaks n\xc3\xa4dalat p\xc3\xa4rast Nastasja Filippovna surma. Kolja oli juhtunust s\xc3\xbcgavasti vapustatud ning tema ema kartis tema p\xc3\xa4rast, kuna poiss oma aastate kohta liiga palju m\xc3\xb5tleb: temast saab v\xc3\xb5ib-olla hea inimene. Kui Jevgeni Pavlovit\xc5\xa1 M\xc3\xb5\xc5\xa1kini saatusest kuulis, saatis ta v\xc3\xbcrsti taas \xc5\xa0veitsi, Schneideri raviasutusse. Jevgeni Pavlovit\xc5\xa1 s\xc3\xb5itis ise aga v\xc3\xa4lismaale ning k\xc3\xbclastab oma haiget s\xc3\xb5pra Schneideri juures \xc3\xbcsna sageli._NEWLINE_V\xc3\xbcrsti raviarst Schneider aga vihjab v\xc3\xbcrsti m\xc3\xb5tlemisorganite t\xc3\xa4ielikule kahjustusele ning lubab endale k\xc3\xb5ige kurvemaidki vihjeid. Aglaja Ivanovna Jepant\xc5\xa1ina l\xc3\xa4ks aga mehele \xc3\xbchele pagulasele, poola krahvile, kelle kodumaaigatsusest \xc3\xa4rapiinatud hing Aglaja \xc3\xa4ra v\xc3\xb5lus. Tegelikkuses tuli aga v\xc3\xa4lja, et krahv oli petis, kellel polnud pennigi, ning kellel \xc3\xb5nnestus Aglaja oma perekonnaga nii t\xc3\xbclli ajada, et omaksed polnud teda mitmel kuul n\xc3\xa4inud.'